Самаралылар: Иң гүзәл татар кызлары Самарада яши (ФОТО)

	Бөтенроссия “Татар кызы-2014” матурлык фестивалендә катнашу өчен Самара өлкәсендә яшәүче татар кызларын сайлап алу кастинглары узачагы билгеле булгач, интернет челтәрендә кызу бәхәсләр башланды. Кемдер аның турында: “Бу бик кирәкле чара, татар кызларының матурлыгын күрергә тиешләр,” - дисә, икенчеләре: “Кәфер уены, татарны мыскыл итү”, - дип бәяләде. 	 Төрле фикерләргә карамастан, бәйгедә катнашырга теләк белдерүче туташлар байтак җыелды. Сайлап алу кастингларында кызларның чибәрлегенә генә түгел, ә талантына, иҗади сәләтенә, сәхнәдә үз-үзләрен тота белүенә өстенлек бирелде. Нәтиҗәдә утыз өч чибәр арасыннан уникесе финалга үтте. Бу туташлар 8 ноябрьдә А.С. Пушкин исемендәге Тимерьюлчылар Мәдәният йортында Самара өлкәсенең “Татар кызы-2014” исемен яулау өчен көрәш башлады. Самарада мондый чара беренче мәртәбә уздырылгангамы, чакыру билетлары күз ачып йомганчы таралып бетте. Чара башланырга әле бер сәгатьләр вакыт булуга карамастан, фойеда халык мыж килә иде инде. Өлкәннәр сабыр гына көтеп торса, яшьләр түземсезләнеп, әледән-әле сәгатькә күз салгалыйлар. Әнә Айгөл Галиеваны куәтләргә килгән Камилә Карабатырова да бәйге башланганын дулкынланып көтә. 
	Алия АРСЛАНОВА	
Бердәмлек

	№ 45 | 16.11.2014	


